Kétgombos, termosztátos mosdócsap

Különleges szolgáltatást nyújtó, prémium kategóriába tartozó armatúra. A jobb oldali gombbal, egy skála segítségével fokra pontosan be lehet állítani a kifolyó víz hőfokát. A bal oldali kezelőelem a zárás-nyitásra és a víz mennyiségének megválasztására szolgál. A termosztát ingadozó tápvíz-hőmérséklet és változó vízelvétel mellett is biztosítja, hogy a csapból a beállított hőfokú víz folyjék. A kívánt hőfok beállítása után a csap gyakorlatilag fél kézzel kezelhető. A biztonságot és ez energiatakarékosságot segíti elő a hőfokbeállító gombba épített retesz, ami a nem engedi, hogy óvatlanul 38 °C-nál nagyobbra állíthassuk a szerelvényt. Ha ennél melegebb vizet szeretnénk csapolni, akkor a retesz benyomása után továbbforgathatjuk a kezelőgombot.

A termosztát kényes szerkezet, ezért a csap elé feltétlenül szűrőt kell beépíteni! A termosztátos csap csak tárolós melegvíz-ellátó rendszerrel működik kifogástalanul. Az egyszerű, de még a lángmodulációs, átfolyó rendszerű vízmelegítőknél és az egyszerűbb kombi készülékeknél is a víz térfogatáramának növelése a hőfok csökkenését eredményezi. Ekkor a termosztát a meleg víz mennyiségének növelésével próbálja visszaállítani a parancsolt értéket, de a vízmelegítő a több vizet még kevésbé képes felmelegíteni, ezért a kifolyó víz még hidegebb lesz. A vízmelegítő és a termosztát ellentétes működésének következtében a rendszer megbolondul, nem a beállított hőfokú vizet szolgáltatja, vagy lengésbe jöhet.